গত ৮ নভেম্বর যখন নোটবাতিলের ঘোষণা করেছিলেন প্রধানমন্ত্রী নরেন্দ্র মোদী, তখন তাঁর প্রাথমিক লক্ষ্যই ছিল জাল নোট আর কালো টাকার কারবারিদের পরাস্ত করা। সেই কাজ‌ে তিনি কতদূর সফল হবেন, তা সময়ই বলবে। কিন্তু অবৈধ টাকার কারবারিরা ক্রমাগত চেষ্টা চালিয়ে যাচ্ছে জাল টাকা তৈরির নিত্যনতুন ফিকির আবিষ্কারের। এমতাবস্থায় জাল টাকা তৈরির অভিযোগে বেঙ্গালুরু থেকে চার যুবক গ্রেফতার হওয়ার পরে টাকা জাল করার এত সহজ একটি কৌশল প্রকাশ্যে এসেছে যে, চমকে গিয়েছে পুলিশও। 
শশাঙ্ক, মধু কুমার, কিরণ কুমার ও নাগরাজ নামের এই চার যুবক জেরার মুখে পুলিশকে জানিয়েছে, তারা টাকা জাল করত অতি সামান্য দু’টি জিনিস ব্যবহার করে— একটি জেরক্স মেশিন ও একটি গ্লিটার পেন। 
জানা গিয়েছে, এই যুবকেরা প্রথমে ২০০০ টাকার নোটের ডিজিটাল কালার জেরক্স করাতো। এক বন্ধুর দোকান থেকে এক একটি এ-ফোর পাতায় তিনটি ২০০০ হাজার টাকার নোটের ফোটোকপি করা হতো। খেয়াল রাখা হত, যে পাতায় নোটগুলি জেরক্স করা হচ্ছে, সেগুলির পাতা যেন আসল নোটের কাগজের মতোই হয়। কালার ফোটোকপি হয়ে যাওয়ার পরে গ্লিটার পেনের সাহায্যে সেই নোটে চকচকে ভাব আনা হত। 
এই পদ্ধতিতে জাল করা নোট যে কতটা নিখুঁত হত, তার প্রমাণ হিসেবে এই তথ্যই যথেষ্ট যে, এই নোট ব্যবহার করেই তিনটি মদের দোকান থেকে ওই যুবকেরা মদ কেনে। আটটি জাল নোট ওই তিন দোকানে অনায়াসে চালিয়ে দেয় তারা। কেউই কিছু সন্দেহ করেননি। চতুর্থ দোকানটির কর্মীদের সন্দেহ হওয়ায় তাঁর পুলিশকে খবর দেন। তখনই ধরা পড়ে ওই তিন যুবক। 
পুলিশও মেনে নিয়েছে যে, খুঁটিয়‌ে না দেখলে বোঝার উপায় নেই যে, নোটগুলো জাল। তবে আসল নোট চেনার চিহ্নগুলো মিলিয়ে দেখলে অবশ্য ধরা পড়বে যে, এগুলো নকল নোট। পুলিশ জানিয়েছে, মোট ২৫টি নোট জাল করেছিল এই যুবকেরা। প্রতিটি নোটই উদ্ধার করা গিয়েছে।